OBH 3965/2000.
Az állampolgári jogok országgyűlési biztosának jelentése
Előadó: Dr. Garamvári Miklós
Az eljárás megindulása:
	A panaszos Hivatalomhoz intézett beadványában azt sérelmezte, hogy helyi adótartozását Geszteréd Község Önkormányzatának jegyzője, mint első fokú adóhatóság a rendszeres gyermekvédelmi támogatás összegéből vonta le. 
	Az ügyben a vizsgálatot 2000. szeptember 19-én megindítottam.
	A vizsgálat megindításával egyidejűleg, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18. § (2) bekezdésére hivatkozva megkerestem Geszteréd Község Polgármesteri Hivatalának Jegyzőjét (a továbbiakban: Jegyző) és felkértem az üggyel kapcsolatos álláspontjának ismertetésére. A kapott válasz ismeretében, a fővárosi, megyei közigazgatási hivatalokról szóló 191/1996. (XII. 17.) Korm. rendelet 16. § (1) bekezdésének d) pontja, (2) bekezdése, 22. § (1) bekezdése, valamint az Obtv. 18. § (3) bekezdése alapján felkértem a Szabolcs-Szatmár-Bereg Megyei Közigazgatási Hivatal vezetőjét (a továbbiakban: közigazgatási Hivatal), vizsgálja meg, hogy az önkormányzat, rendszeres gyermekvédelmi támogatás összegéből levont, helyi adótartozással összefüggő eljárása megfelel-e a vonatkozó jogszabályok rendelkezéseinek. 

Érintett alkotmányos jogok:
A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

Az Alkotmány 67. § (1) bekezdése értelmében a Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.

A vizsgálat megállapításai:
	A rendelkezésemre álló dokumentumok alapján megállapítottam, hogy a Jegyző, mint első fokú adóhatóság 2000. augusztus 4-én valóban levonta a panaszos helyi adótartozását a panaszos részére korábban megállapított rendszeres gyermekvédelmi támogatás összegéből. Intézkedését – egyebek mellett – azzal indokolta, hogy “...(a panaszos) több ízben hencegett azzal, hogy ő nem fizet adót, és a hivatal úgysem tud mit kezdeni, hiszen tehetetlen, és ez irritálja a tisztességesen fizető adózókat...”.
	A gyermekek védelméről és a gyámügyi igazgatásról szóló 1997. évi XXXI. törvény rendszeres gyermekvédelmi támogatásról rendelkező 19. § (1) bekezdése szerint a rendszeres gyermekvédelmi támogatás célja, hogy elősegítse a gyermek családi környezetben történő ellátását, nevelését és megelőzze a gyermek kiemelését a családból.
	Az idézett jogszabályhely (2) bekezdése értelmében a települési önkormányzat képviselő-testülete a gyermeket rendszeres támogatásban részesíti, ha a gyermeket gondozó családban az egy főre jutó havi jövedelem összege nem haladja meg az öregségi nyugdíj mindenkori legkisebb összegét (a továbbiakban: az öregségi nyugdíj legkisebb összege) és a családban történő nevelkedés nem áll a gyermek érdekével ellentétben, feltéve, hogy a települési önkormányzat rendelete alapján elrendelt vagyoni helyzet vizsgálata során az egy főre jutó vagyon értéke nem haladja meg külön-külön vagy együttesen a (7) bekezdésben meghatározott értéket.
	Figyelemmel arra, hogy a rendszeres gyermekvédelmi támogatás célja, hogy az anyagi okok miatt veszélyeztetett gyermeket segítse abban, hogy a gyermeki jogokkal összhangban a rászorult család képes legyen a gyermek otthon történő ellátására, megállapítottam, hogy annak levonása a helyi adótartozás összegéből, a jogállamiságból fakadó jogbiztonság alkotmányos elvén túl, sérti a gyermek kiemelt védelemhez és gondoskodáshoz fűződő alkotmányos jogát.
	Tekintettel azonban arra, hogy megkeresésemre a közigazgatási hivatal haladéktalanul intézkedett annak érdekében, hogy Geszteréd Község Önkormányzata a jogszerűtlenül levont 6.640 Ft-ot a panaszos részére visszafizesse, egyúttal mellékelte az összeg átvételét tanúsító kiadási pénztárbizonylat másolatát, továbbá arra, hogy felhívta a Jegyző figyelmét, hogy a helyi adótartozások behajtási eljárása során csak és kizárólag az adózás rendjéről szóló 1990. évi XCI. törvény rendelkezései alapján járhat el, ajánlást nem teszek, és a Hivatalomnál folyó eljárást megszüntetem.

Budapest, 2000. november 22.

Gönczöl Katalin